साढ़े 3 घंटे बिजली बंद, 86 हजार लोग हुए परेशान
बुरहानपुर | शहर सहित अाधे जिले में रविवार दोपहर साढ़े तीन घंटे तक बिजली बंद रही। इससे करीब 86 हजार लोग परेशान हुए। शहर-गांवों में बिजली संबंधी कई जरूरी काम ठप रहे। इससे लोगों ने खासी परेशानी झेली। किसान फसलों की सिंचाई नहीं कर सके तो आटा चक्कियां बंद रहीं। कई जगह पानी प्रदाय नहीं किया जा सका। दोपहर 3.30 बजे बिजली चालू होने के बाद लोगों ने राहत की सांस ली।
बिजली कंपनी ने बहादरपुर स्थित 132 केवी सब स्टेशन पर रविवार को मेंटेनेंस किया। यहां आइसोलेटर के साथ 33 मेन बस के जंपर बदले गए। खराब हो चुके करंट ट्रांसफार्मर को भी बदला गया। इस कारण दोपहर 12 से 3.30 बजे तक बिजली बंद रखी गई। इससे शहर के 48 हजार में से 36 हजार और ग्रामीण क्षेत्र के करीब 50 हजार लोग प्रभावित हुए। शहर कार्यपालन यंत्री जेआर कनखरे ने बताया बहादरपुर सब स्टेशन से तीन फीडर पर बिजली प्रदाय की जाती है। अकेले इस सब स्टेशन से 50 प्रतिशत बिजली प्रदाय की जाती है। यहां 63 एमवीए के दो ट्रांसफार्मर लगे हैं। बहादरपुर के अलावा नेपानगर और बड़गांव में भी सब स्टेशन हैं। मेंटेनेंस के कारण शहर के पांच और ग्रामीण क्षेत्र के छह सब स्टेशन बंद रहे। लालबाग को छोड़ पूरे शहर में बिजली नहीं रही। शाहपुर, इच्छापुर, खामनी, मोहद, जैनाबाद, सिरसोदा सहित आधे जिले में बिजली बंद रही।
hin_Deva hin_Deva hin_Deva